Intră acum și în grupul de
Un bărbat de 27 de ani din Valea Moldovei care era căutat de autoritățile italiene după ce a fost condamnat de Curtea de Apel din Brescia la 4 ani și opt luni de închisoare pentru șantaj și extorcare de fonduri urmează să execute pedeapsa în România, a decis, luni, Curtea de Apel Suceava.
Bărbatul a fost depistat în data de 10 februarie 2024 într-o sală de jocuri de noroc din Fălticeni, pe numele său fiind emis un mandat european de arestare încă din 11 decembrie 2023.
Curtea de Apel Suceava a respins, luni, cererea de executare a mandatului european de arestare emis de către Parchetul de pe lângă Curtea de Apel din Brescia la data de 28.09.2023, în dosarul nr. 117/2023 SIEP, pentru executarea Ordinului de închisoare nr. 117/2023 SIEP emis în data de 22.03.2023 de către Parchetul de pe lângă Curtea de Apel din Brescia, în baza Sentinţei emise la data de 21.10.2022 de către Curtea de Apel din Brescia, definitivă la data de 04.02.2023 (referinţă decizie n. 2580/2022 Reg. Sent din data de 21.10.2022), împotriva persoanei solicitate MOLDOVAN (fost Palmoş) IONEL DAVID.
Curtea de Apel Suceava a dispus recunoaşterea pe cale incidentală a sentinţei emise de Curtea de Apel din Brescia, prin care persoana solicitată MOLDOVAN (FOST PALMOŞ) IONEL DAVID a fost condamnată la o pedeapsă de 4 ani și 8 luni închisoare pentru săvârșirea infracțiunii de șantaj și extorcare de fonduri prevăzute de art. 110, 81 alin. 2, 629 alin. 1, 628 alin. 3 din Codul penal italian, ce îşi găseşte corespondent în dreptul intern în infracţiunea de şantaj prev. de art. 207 alin. 3 rap. la alin. 2 Cod penal.
Instanța suceveană a dispus ca persoana condamnată Moldovan (fost Palmoş) Ionel David să execute într-un penitenciar din România pedeapsa de 4 ani și 8 luni închisoare și a dedus din pedeapsa de 4 ani şi 8 luni închisoare perioada executată în Italia (arestul preventiv din perioada 15.02.2021-08.11.2022 şi arestul la domiciliu din perioada 09.11.2022-25.12.2022), durata reţinerii şi arestării provizorii din prezenta cauză (11.02.2024-23.02.2024) şi durata arestării de la 23.02.2024 la zi.
Curtea de Apel Suceava a solicitat, de îndată, Biroului naţional SIRENE întreprinderea demersurilor necesare pentru adăugarea unui indicator de validitate la semnalarea Sistemului Informatic Schengen introdusă de către alt stat membru în baza mandatului european de arestare, copia minutei urmând a fi comunicată, de îndată, Biroului SIRENE. Cu drept de contestaţie în termen de 5 zile de la pronunţare.